1Sana Yesus hapus majar taloh samandiai te, Ie hamauh dengan kare murid Ayue, 2"Keton katawan due andau tinai Andau Pesta Paska, tuntang Anak Olon kareh inyarah uka inyampalaki!" 3Hong katika te kare imam kapala tuntang kare pamimpin Yehudi hapumpong hong istana Imam Hai Kayapas. 4Ewen barunding uka manawan Yesus benye-benyem mangat mampatei Ie. 5"Tapi," koan ewen, "ela mawie metoh wayah pesta bele lembut karidu kalahi bentok oloh are." 6Katika Yesus aton hong Betania, intu human Simon je bihin puji buah panyakit kulit je bakaike-ikeh, 7ije biti oloh bawi dumah manalih Yesus. Ie mimbit kasa pualam, basuang minyak harum je barega. Katika Yesus metoh mondok kuman, oloh bawi te manata minyak harum te akan hunjun takolok Yesus. 8Kare murid Yesus mite taloh je manjadi te ewen palus balait. "En gunae kare taloh toh ihakana-kanan?" koan ewen. 9"Minyak harum toh tau injual dengan rega je hai, tuntang duite inenga akan kare oloh je belom susah!" 10Yesus katawan tirok ewen, palus Ie hamauh, "Mbuhen keton manyusah oloh bawi toh? Ie malalus taloh gawi je bahalap tuntang je patut inara akang-Ku. 11Oloh je belom susah harajur aton intu marak keton, tapi Aku dia harajur hinje keton. 12Awie manata minyak harum te hunjun biting-Ku, ie manatap Aku akan kubur-Ku. 13Percaya ih! Hong hapus kalunen, hong kueh bewei Barita Bahalap ain Hatalla imbarita, gawin oloh bawi toh kareh inyarita kea kilau pangingat akae." 14Balalu ije biti bara due walas murid Yesus te, je bagare Yudas Iskariot, haguet manalih kare imam kapala. 15Ie hamauh dengan ewen, "En taloh je inenga keton akangku amon aku manyarah Yesus akan keton?" Maka ewen mise telo puluh duit perak, palus manenga duit te akae. 16Nampara bara katika te Yudas manggau katika je bahalap uka mandarhaka mawi Yesus. 17Intu andau je solake hong wayah Pesta Rote Dia Iragi, kare murid Yesus dumah manalih Ie. Ewen misek, "Hong kueh Bapa handak ikei manatap panginan Paska akan Bapa?" 18Yesus tombah, "Lius talih ije biti oloh hong lewu tuntang sanan akae, 'Koan Bapa Guru, jari sampai katika akang-Ku; Aku handak mahaga Paska intu humam haya-hayak dengan kare murid-Ku.' " 19Kare murid Yesus malalus kare taloh je inyoho Yesus ewen. Ewen haguet manatap panginan Paska te. 20Sana hamalem, Yesus dengan duewalas murid Ayue mondok kuman. 21Metoh ewen kuman, Yesus hamauh, "Hining toh: ije biti bara keton kareh mandarhaka mawi Aku." 22Mahining auh te, kare murid Yesus manjadi kapehe toto ateie. Palus mije-mije ewen te misek dengan Yesus, "Pasti je koan Bapa te beken aku?" 23Yesus tombah, "Oloh je manculop rote huang mangkok haya-hayak dengang-Ku, ie te je mandarhaka mawi Aku. 24Punae Anak Olon kareh matei sama kilau je tarasurat huang Surat Barasih. Tapi calaka oloh je mandarhaka mawi Anak Olon! Labih bahalap jaka oloh te dia puji inakan samasinde!" 25Palus Yudas je mandarhaka te hamauh, "Pasti je koan Bapa te beken aku?" Yesus tombah, "Kalote je koam!" 26Metoh ewen kuman, Yesus manduan rote palus manyewut lakudoa tarimakasih. Limbah te Ie mangiwak rote te hapan lengen Ayue kabuat palus manenga akan kare murid Ayue sambil hamauh, "Duan, tuntang kinan; jetoh biting-Ku." 27Limbah te Ie manduan ije cangkir anggor palus manarimakasih intu Hatalla. Tinai Ie manenga cangkir te akan kare murid Ayue, sambil hamauh, "Ihop toh, kakare keton. 28Basa jetoh dahang-Ku je manjadi tanda katoton janjin Hatalla -- daha je inusoh akan kare oloh hapa mampun dosan ewen. 29Percaya bewei, Aku dia handak mihop anggor toh tinai sampai katika Aku mihop anggor je taheta haya-hayak dengan keton hong Lewu Taheta ain Bapa-Ku." 30Limbah te ewen te manyanyi ije nyanyi tara, ewen palus haguet akan Bukit Saitun. 31Palus Yesus hamauh dengan kare murid Ayue, "Hong alem toh kea kakare keton kareh hadari malihi Aku; basa huang Surat Barasih tarasurat: Hatalla hamauh, 'Aku kareh mampatei sakatik te, tuntang kawan tabirie kareh kasaburan.' 32Tapi limbah Aku imbelom haluli, Aku kareh haguet mananselo keton manalih Galilea." 33Petrus hamauh dengan Yesus, "Kanduem ih oloh awang beken uras malihi Bapa, aku toh dia samasinde!" 34"Ingat," koan Yesus dengae, "Alem toh kea, helo bara manok manando, hantelo ikau jari milim Aku." 35Petrus tombah, "Aloh aku matei hayak Bapa, aku dia baka mansanan aku dia kasene Bapa!" Tuntang uras kare murid awang beken mahin hamauh kalote kea. 36Limbah te Yesus haguet dengan kare murid Ayue akan ije eka je bagare Getsemane. Hete Ie hamauh dengan ewen, "Keleh mondok hetoh pandehan Aku haguet balakudoa." 37Palus Ie mimbit Petrus tuntang due anak Sebedeus haguet haya-hayak Dengae. Ie nampara kapehe Ateie tuntang gogop Ampie. 38Ie hamauh dengan kare murid Ayue, "Atei-Ku paham kapehe angate kilau handak matei ih. Keleh keton melai hetoh, tuntang omba bajaga dengang-Ku." 39Limbah te tinai Yesus haguet keja-kejau isut, palus Ie mahingkep akan petak tuntang balakudoa. "Bapa," koae, "amon tau, keleh mangejau bara Aku kare kapehe je musti ingkeme-Ku toh. Tapi ela tumon kahandak-Ku, malengkan manumon kahandak Bapa bewei." 40Limbah te Yesus haluli manalih katatelo murid Ayue tuntang ite ewen metoh batiroh. Ie hamauh dengan Petrus, "Aloh baya ije jam bewei keton batelo dia olih bajaga dengang-Ku? 41Keleh bajaga tuntang balakudoa mangat keton dia buah tingkes. Puna roh keton handak malalus taloh je bujur toto tapi keton dia olih, awi sipat kaolon te balemo." 42Sinde tinai Yesus haguet balakudoa, koae, "Bapa, amon kapehe toh musti buah Aku, tuntang dia tau ihakan, keleh kahandak Bapa je manjadi." 43Limbah te Yesus haluli tinai, tuntang mite kare murid Ayue magon batiroh awi ewen paham mangantok. 44Sinde tinai Yesus malihi ewen tuntang akan katelo kalie Ie balakudoa hayak manyewut auh je sama kilau helo te kea. 45Limbah te Ie haluli tinai manalih kare murid Ayue tuntang hamauh, "En keton magon batiroh tuntang malayan kaheka? Ite, katika jari sampai Anak Olon inyarah akan kuasan kare oloh badosa. 46Misik, keleh itah haguet. Ite! Oloh je mandarhaka mawi Aku jari dumah!" 47Pandehan Yesus magon hakotak, Yudas, ije bara duewalas murid Ayue te dumah. Haya-hayak dengae dumah kea kare oloh je mimbit padang tuntang gagada. Ewen te inyoho awi kare imam kapala tuntang kare pamimpin Yehudi. 48Oloh darhaka te jari mansanan akan ewen tanda toh, "Oloh je inyiumku, jete Ie oloe. Tawan Ie!" 49Kalote ewen sampai hong eka te, Yudas balalu manalih Yesus tuntang hamauh, "Tabe, Pa Guru!" Palus Ie manyium Yesus. 50Yesus tombah, "Pahari, akan en pahari dumah akan hetoh?" Limbah te oloh are te manokep balalu manawan Yesus. 51Ije biti bara murid Ayue je aton hete dengan Yesus, manyilak padange tuntang mariwis jipen imam hai sampai balumpeng pindinge. 52Yesus hamauh dengan murid Ayue te, "Ngumpang haluli padangm, basa oloh samandiai je mahapan padang akan matei awi padang. 53Ikau madoe, Aku dia tau balaku dohop dengan Bapa-Ku, tuntang Ie balalu mangirim akang-Ku labih bara duewalas pasukan tentara malekat? 54Tapi amon kalote, kueh tau manjadi taloh je inujum huang Surat Barasih sama kilau je puna musti manjadi tumon toh?" 55Palus Yesus hamauh dengan oloh are, "En Aku toh oloh papa, sampai keton dumah hayak mimbit padang tuntang gagada mangat manawan Aku? Genep andau Aku majar huang Human Tuhan tapi keton dia manawan Aku! 56Tapi puna jari musti kalote uka manjadi taloh je inyurat awi kare nabi huang Surat Barasih." Limbah te, kakare murid Ayue hadari malihi Yesus. 57Kare oloh je manawan Yesus mimbit Ie akan human Imam Hai Kayapas. Hong hete kare guru agama tuntang kare pamimpin Yehudi jari hapumpong. 58Petrus manuntut Yesus bara kejau sampai akan baun human imam hai. Palus Petrus tame akan baun huma te, tuntang mondok hinje dengan kare pengawal. Ie handak mangatawan kilen ampie kajarian kare taloh handiai te kareh. 59Kare imam kapala tuntang hapus Pengadilan Agama manggau akal uka mandino saksi tanjaro mangat tau mamutus hukuman matei mawi Yesus. 60Tapi ewen jaton mandino bukti, ije mahin jaton, aloh are oloh je mendeng kilau saksi tanjaro. Kajariae aton due biti oloh je dumah akan baun. 61Ewen hamauh, "Oloh toh hamauh, 'Aku olih manduroh Human Hatalla, tuntang huang telo andau olih mamangue haluli.' " 62Palus imam hai mendeng, tuntang hamauh dengan Yesus, "En ikau dia tombah kare auh dawan oloh je mawi ikau te?" 63Tapi Yesus benyem ih. Sinde tinai imam hai te hamauh Dengae, "Tagal aran Hatalla je belom, sanan akan ikei en ikau Raja Panyalamat, Anak Hatalla?" 64Yesus tombah, "Kalote ih koam. Tapi percaya bewei: nampara bara katika toh, keton kareh mite Anak Olon mondok hila gantaun Hatalla Je Jaton Tikas Kuasae, tuntang dumah hong hunjun baunandau intu langit!" 65Maka imam hai te marabit pakaiae, tuntang hamauh, "Ie mamapa Hatalla! Dia usah hindai saksi. Keton uras jari mahining kabuat kare auh je mamapa Hatalla. 66Toh kilen tirok keton?" Ewen tombah, "Ie basala, tuntang musti matei." 67Palus ewen maluja baun Yesus, tuntang mamukul Ie. Aton kea je manampar Ie 68tuntang hamauh, "Coba nujum akan ikei, o Raja Panyalamat! Eweh je manampar ikau te?" 69Petrus metoh mondok intu luar, hong baun huma. Ije biti jipen bawi dumah, tuntang hamauh dengan Petrus, "Dia ikau toh je dengan Yesus oloh Galilea te?" 70Tapi Petrus milim arepe intu taharep ewen te samandiai. "Aku dia katawan narai je koam," koan Petrus tombah, 71palus ie manalih bauntonggang pagar handak balua. Metoh te ije biti jipen bawi beken hamauh dengan kare oloh hong hete, "Oloh toh endau mahin haya-hayak dengan Yesus bara Nasaret te." 72Palus Petrus milim tinai, tuntang basumpah. "Puna toto aku dia kasene oloh te!" koan Petrus. 73Dia tahi limbah te, kare oloh je mendeng hete dumah manalih Petrus tuntang hamauh, "Pasti ikau toh aton ije bara kare ewen te. Bara auh kotakm batantu toto jete." 74Balalu Petrus nampara sapa-sapa auhe tuntang hamauh, "Aku dia kasene oloh te!" Hemben te kea manok manando. 75Tuntang Petrus taraingat taloh je puji insanan Yesus akae, koae, "Helo bara manok manando, hantelo ikau jari milim Aku." Balalu Petrus balua tuntang manangis side-siden awi kapehen ateie.
Copyright
Learn More
bjn_Latn zho_Hant eng_Latn